Γνώμη του Συμβουλίου

της 27ης Νοεμβρίου 2000

για το αναπροσαρμοσμένο πρόγραμμα σταθερότητας των Κάτω Χωρών, 1999-2004

(2000/C 376/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών(1), και ιδίως το άρθρο 5 παράγραφος 3,

τη σύσταση της Επιτροπής,

Αφού ζήτησε τη γνώμη της Οικονομικής και Δημοσιονομικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΓΝΩΜΗ:

Στις 27 Νοεμβρίου 2000, το Συμβούλιο εξέτασε το αναπροσαρμοσμένο πρόγραμμα σταθερότητας των Κάτω Χωρών, το οποίο καλύπτει την περίοδο 1999-2004. Το Συμβούλιο δέχεται ευμενώς την παρουσίαση του αναπροσαρμοσμένου προγράμματος σταθερότητας λίγο μετά την κατάθεση του προϋπολογισμού, όπως είχε υποδειχθεί με τη γνώμη του Συμβουλίου της 31ης Ιανουαρίου 2000, για τον ενημερωμένο πρόγραμμα σταθερότητας των Κάτω Χωρών για την περίοδο 1999-2002(2), έτσι ώστε αυτό να αποτυπώσει τις πλέον πρόσφατες οικονομικές προβλέψεις και δεδομένα.

Οι μακροοικονομικές εξελίξεις των Κάτω Χωρών απέβησαν σημαντικά καλύτερες απ' ό,τι αναμενόταν στο αναπροσαρμοσμένο πρόγραμμα σταθερότητας του 1999. Κατά συνέπεια, το υπόλοιπο του ευρύτερου δημόσιου τομέα τόσο για το 1999 όσο και για το 2000, βελτιώθηκε σημαντικά, οδηγώντας σε πλεόνασμα 1 % επί του ΑΕγχΠ και για τα δύο αυτά έτη, έναντι 0,6 % επί του ΑΕγχΠ που προβλεπόταν στο αναπροσαρμοσμένο πρόγραμμα του 1999. Το χρέος του ευρύτερου δημόσιου τομέα ως ποσοστό επί του ΑΕγχΠ αναμένεται να μειωθεί στο 56,6 % κατά το 2000, δηλαδή κάτω από την τιμή αναφοράς του 60 %. Η πραγματική αύξηση του ΑΕγχΠ θα συνεχίσει τη δυναμική της και κατά το 2001, αλλά, λόγω της φορολογικής μεταρρύθμισης που πρόκειται να εφαρμοσθεί κατά το έτος αυτό, το πλεόνασμα της γενικής κυβέρνησης υπολογίζεται να μειωθεί στο 0,7 % του ΑΕγχΠ. Πάντως, το χρέος αναμένεται να μειωθεί περαιτέρω στο 52,3 % του ΑΕγχΠ. Το Συμβούλιο επισημαίνει ότι η περίοδος 2002-2004 συμπεριλαμβάνει δύο έτη, το 2003 και το 2004, τα οποία δεν αποτελούν μέρος της θητείας της παρούσας κυβέρνησης, οπότε οι εκτιμήσεις για την περίοδο 2002-2004 αποτελούν από τεχνική άποψη προβλέψεις στο πλαίσιο δύο μακροοικονομικών σεναρίων και με την παραδοχή ότι δεν θα μεταβληθεί η εφαρμοζόμενη πολιτική μετά το 2002.

Το Συμβούλιο θεωρεί ότι, λαμβάνοντας υπόψη τις σημερινές θετικές οικονομικές προοπτικές των Κάτω Χωρών για τα επόμενα δύο έτη, το ευνοϊκό σενάριο αποτελεί ενδεδειγμένη βάση για την αξιολόγηση της μεσοπρόθεσμης δημοσιονομικής κατάστασης. Το Συμβούλιο θεωρεί ότι, το πρόγραμμα ικανοποιεί και τις απαιτήσεις του συμφώνου σταθερότητας και ανάπτυξης.

Το Συμβούλιο δέχεται ευμενώς τη φορολογική μεταρρύθμιση η οποία πρόκειται να εφαρμοσθεί κατά το 2001 με στόχους τη μείωση των φορολογικών βαρών και την προώθηση της προσφοράς εργασίας, μέσω της μείωσης του ποσοστού των αντικαταστάσεων. Ωστόσο, το διαρθρωτικό έλλειμμα θα επιδεινωθεί το 2001. Το Συμβούλιο επισημαίνει τις πληθωριστικές πιέσεις που αρχίζουν να εμφανίζονται κατά την παρούσα φάση της ισχυρής οικονομικής ανάπτυξης και θεωρεί ότι οι πιέσεις αυτές είναι πιθανό να ενταθούν κατά το 2001 και το 2002, λόγω της επίδρασης των μειώσεων της φορολογίας των εισοδημάτων φυσικών προσώπων και της πιθανής περαιτέρω φορολογικής ελάφρυνσης, κατά το 2002. Ενόψει των κινδύνων αυτών, το Συμβούλιο παροτρύνει την κυβέρνηση των Κάτω Χωρών να φροντίσει ώστε η πορεία της φορολογικής πολιτικής να προσανατολισθεί σταθερά προς τη συγκράτηση των πληθωριστικών πιέσεων. Προς τούτο, παροτρύνει την εν λόγω κυβέρνηση να κατανείμει τα δημοσιονομικά πλεονάσματα, λαμβάνοντας δεόντως υπόψη τις κυκλικές συνθήκες, ιδίως κατά το 2002, και να διατηρήσει τον αυστηρό έλεγχο των δημόσιων δαπανών. Το Συμβούλιο συνιστά να επικρατήσουν οι απόψεις αυτές, με γνώμονα και τις μακροοικονομικές εξελίξεις, και όταν η κυβέρνηση των Κάτω Χωρών θα χαράξει τη δημοσιονομική πολιτική για το 2003 και το 2004. Με δεδομένη την ελαφρά αύξηση του διαθέσιμου εισοδήματος το 2001, το Συμβούλιο θεωρεί ότι θα είναι, εν προκειμένω, καίριας σημασίας ένα συγκρατημένο αποτέλεσμα στις διεξαγόμενες διαπραγματεύσεις για τους μισθούς.

Το Συμβούλιο επιδοκιμάζει την έμφαση που δίδεται από το αναπροσαρμοσμένο πρόγραμμα σταθερότητας στη διαρθρωτική βελτίωση της οικονομίας μέσω του αναπροσανατολισμού των δημοσίων δαπανών προς περισσότερο μακροπρόθεσμους στόχους σε τομείς προτεραιότητας, όπως είναι η παιδεία, η υγεία και οι επενδύσεις σε έργα υποδομής. Σημειώνει δε με ικανοποίηση ότι, μια τέτοια στροφή των δαπανών εφαρμόζεται χωρίς να παραβιασθούν τα ανώτατα όρια, σε πραγματικούς όρους, που έχουν τεθεί για τις δαπάνες. Το Συμβούλιο δέχεται ευμενώς την προσοχή που δίδεται από το αναπροσαρμοσμένο πρόγραμμα σταθερότητας στη μακροπρόθεσμη διατηρησιμότητα των δημοσίων οικονομικών ενόψει της γήρανσης του πληθυσμού. Θεωρεί δε ότι η ανάλυση αυτή θα μπορούσε να δικαιολογήσει τη χρήση μεγάλου μέρους του πλεονάσματος που είναι πιθανό να προκύψει από το 2002 και εξής για την επιτάχυνση της μείωσης του δημόσιου χρέους. Τέλος, το Συμβούλιο θεωρεί ότι η αναπροσαρμογή του προγράμματος σταθερότητας, το 2000, είναι συνεπής με τους γενικούς προσανατολισμούς της οικονομικής πολιτικής.

(1) ΕΕ L 209 της 2.8.1997, σ. 1.

(2) ΕΕ C 60 της 2.3.2000, σ. 1.